**Ålesunds Seilforening** er den største seilforeningen mellom Trondheim, og Bergen, og blant de største spesial-idrettslagene i regionen, med om lag 500 medlemmer (2019).

Historie
--------

Ålesunds Seilforening ble stiftet 12. oktober 1927. På stiftelsesmøtet ble 45 medlemmer registrert. Den første kappseilas ble arrangert i august 1928, nesten på dagen 30 år etter den store bruksbåtregattaen i forbindelse med byens 50-årsjubileum i 1898.

Den opprinnelige flåten bestod av åtte høyst ulike seilbåter, og man konkurrerte på respitt etter NL-regelen. Regattabana var på Valderhaugfjorden og start og innkomst var lagt til Verpingsvikneset og siden til Skansekaia.

31. mai 1931 ble klubbhuset Seilerhytta innviet på Gåsholmen. Året etter dsto foreningen for første gang som arrangør av Nordenfjeldske Seileruke med deltakelse fra seilforeningene i Molde, Kristiansund, Trondheim og Bergen.
 
De første moderne klassebåtene kom til Ålesund i 1932 med 6 mR, «Skarv». Drakeklassen ble etablert i 1935 og Oslojolla kom i 1938.
Under krigen lå all seilsport nede. Seilerhytta ble avstengt, og alt inventar fraktet til byen. Flere seilbåter ble konfiskert av tyskerne.

Regattavirksomheten kom i gang igjen i 1946. Serieseilaser ble innført, og man tok etter hvert også Borgundfjorden i bruk som regattabane. Grimstadjolla ble introdusert som ny rekrutteringsklasse i 1948. Oslojolla forsvant som landstedsbåt eller ble solgt ut av foreningen. Det samme skjedde med de gamle NL-båtene fra foreningens første år. I 1952 ble de fire første 12,5 kvm innkjøpt.

De neste 20 åra bestod foreningens regattaflåte av fire klasser: 6 mR, Drake, 12,5 kvm og Grimstadjolle. I tillegg kom A-jolla i 1962 som rekrutteringsbåt for de aller yngste. Disse båtklassene var også representert i de andre byene nordenfjells, og i hele perioden var det flittig samkvem med seilforeningene i Molde, Kristiansund og Trondheim. **Nørvevikens Båthavnforening** ble etablert i 1956. I 1962 ble denne slått sammen med ÅS og byens seilbåter fikk dermed en egen havn. Foreningen bygde naust på Gåsholmen i 1956, og fikk et permanent sted for vinteropplag. I 1967 feiret ÅS sitt 40-årsjubileum med å gjennomføre den største regatta som hadde vært avholdt nordenfjells. Nesten 100 båter i 11 klasser med seilere fra 8 foreninger deltok. I tillegg ble det også arrangert Bypokalseilas i drakeklassen og NM i 12,5 kvm og Grimstadjolle.

Plastalderen kom til Ålesund omkring 1970. I rask rekkefølge ble følgende nye klasser etablert: OK-jolle, yngling, soling, optimistjolle, tur/hav og europajolle. De første turseilerne var av høyst ulik størrelse, og når eierne også ville kappseile, måtte regattaseiling på respitt innføres på nytt. Innføring av nye klasser fikk konsekvenser for de gamle. 6 m R og grimstadjolle forsvant, og drake og 12,5 kvm fikk en midlertidig nedgang. Ikke alle av de nye klassene klarte seg på sikt. Foruten tur/hav var det bare optimist og europa som fikk varig betydning i ÅS. Med de nye jolleklassene kunne også seilerne delta på nasjonalt nivå. Enkelte klarte også å kvalifisere seg til internasjonale mesterskap.

Omkring 1980 startet utbyggingsarbeidet i båthavna i Nørvevika. I løpet av 25 år er havna utvidet til 283 båtplasser per 2019. «Stabburet» som klubblokale var ferdig i 1981. På 1990-tallet startet en omfattende renovering av Seilerhytta og utvikling av Gåsholmen.

På slutten av 1980-tallet fikk de tradisjonelle båtklassene drake og 12,5 kvm en renessanse. I 1990 oppnådde begge klasser NM-status etter å ha gjennomført klassemesterskap med mer enn 20 deltakende båter. Samme året arrangerte ÅS nordisk mesterskap i drakeklassen. Drakeseilere fra ÅS deltatt i internasjonale regattaer i Finland, Danmark, Sverige, Tyskland, Nederland og Skottland. EM på Valderhaugfjorden i 1995 er det hittil eneste internasjonale mesterskap avholdt i Møre og Romsdal uansett sportsgren. Drakeklassen mistet fotfestet på slutten av 1990-tallet, mens 12,5 kvm Krysser har beholdt posisjonen som den største entypeklassen, der NM-arrangementet har alternert mellom Ålesund og Risør annethvert år, med NM i 2005 i Ålesund som det største i moderne tid med 36 deltakende båter.

Nasjonale og Internasjonale mesterskap i Ålesund
------------------------------------------------

NM for følgende klasser: 12,5 kvm (1967-2019), OK-jolle (1974), Soling (1978), Europajolle (1979), Drake (1991-1996), 2.4mR (2010-2018)

Nordisk Mesterskap Drake (1991), Europamesterskap Drake, (1995), Verdensmesterskap 2.4mR (2011), Nordisk Mesterskap 2.4mR (2015)

Referanser
----------

1. ↑  «Om oss». Besøkt 14. april 2020.

|  |  |
| --- | --- |
| Oppslagsverk/autoritetsdata | VIAF
 |